钦定古今图书集成/理学汇编/文学典/第055卷 > 欧阳詹〈秬〉
## 钦定古今图书集成/理学汇编/文学典/第055卷 > 欧阳詹〈秬〉

按《唐书文艺传》：“欧阳詹，字行周，泉州晋江人。其先皆
为本州州佐、县令。闽越地肥衍，有山泉禽鱼，虽能通
吏事，不肯北宦。及常衮罢宰相为观察使，始择县乡
秀民能文辞者，与为宾主钧礼观游飨集，必与里人
矜耀，故其俗稍相劝仕。初，詹与罗山甫同隐潘湖，往
见衮，衮奇之，辞归，泛舟饮饯。举进士，与韩愈、李观、李”
绛、崔群、王涯、冯宿、庾承宣联第，皆天下选，时称“龙虎
榜。”闽人第进士自詹始。詹事父母孝，与朋友信义，其
文章切深回复明辨，与愈友善。詹先为国子监四门
助教，率其徒伏阙下举愈博士。卒年四十馀。崔群哭
之甚，愈为詹哀辞，自书以遗群。初，徐晦举进士不中，
詹数称之。明年高第，仕为福建观察使，语及詹必流
涕。

从子秬，字降之，亦工为文。陆洿自右拾遗除司勋郎
中，弃官隐吴中，诏召之，既在道，秬遗书让出处之遽，
洿不至，还秬名益闻。开成中，擢进士第。而里人萧本
妄言与贞献太后近属，恩宠赫然，秬耻之。会泽潞刘
从谏表秬在幕府，秬为辨质本之伪，本终得罪。其子
稹拒命，秬方休暇还家，稹表斥损时政，或言“秬为之”，
诏流崖州，赐死。临刑，色不挠，为书遍谢故人，自志墓，
人皆怜之。

按：《全唐诗话》：“欧阳詹，字行周，泉州人。初见拔于常衮，
后见知于退之、元宾，终于四门助教。李贻孙序其文
曰：‘君之文周，详切于情，故叙事重复，宜其掌代文柄，
以变风雅。一命而卒，天其绝乎’！”子贾早死。孙澥詹《途
中寄太原所思》诗曰：“驱马渐觉远，回头长路尘。高城
已不见，况复城中人。去意自未甘，居情谅犹辛。万里
东北晋，千里西南秦。一履不出门，一车无停轮。流萍
与匏系，早晚期相亲。”或曰：“詹游太原，悦一妓将别，约
至都相迎，故有‘早晚期相亲’之句。妓思之不已，得疾
且甚，乃刃其髻藏之，谓女弟曰：‘欧阳生至，可以为信’。
又作诗曰：‘自从别后减容光，半是思郎半恨郎。欲识
旧来云髻样，为奴开取缕金箱’。绝笔”而逝。及詹至，如
其言示之，詹开函一恸而卒。孟简赋诗哭之，《序》云：“穆
元道访予，尝叹其事，元道颇惜之。”